Προεδρικές εκλογές Νότιας Κορέας 2025

Πρόωρες προεδρικές εκλογές διεξήχθησαν στη Νότια Κορέα στις 3 Ιουνίου 2025. Ο υποψήφιος του Δημοκρατικού Κόμματος και πρώην ηγέτης της αντιπολίτευσης Λι Τζάε-Μιουνγκ επικράτησε του υποψηφίου του κυβερνώντος Κόμματος Λαϊκής Εξουσίας Κιμ Μουν-σού και του υποψηφίου του Κόμματος Μεταρρύθμισης Λι Τζουν-σόκ.

Ήταν οι ένατες προεδρικές εκλογές από τη δημοκρατικοποίηση του 1987 και την ίδρυση της Έκτης Δημοκρατίας, η δεύτερη φορά που διεξήχθησαν εκλογές έπειτα από καθαίρεση προέδρου και η πρώτη φορά που οι εκλογές πραγματοποιήθηκαν σε έτος διαφορετικό από το αρχικά προγραμματισμένο. Αρχικά είχαν προγραμματιστεί για τις 3 Μαρτίου 2027, όμως προκηρύχθηκαν πρόωρα για τις 3 Ιουνίου 2025, μετά την καθαίρεση και απομάκρυνση του Γιουν Σουκ Γέολ. Σύμφωνα με το Σύνταγμα της Νότιας Κορέας, σε περίπτωση κενής προεδρικής θέσης πρέπει να διεξαχθούν εκλογές εντός 60 ημερών. Οι εκλογές του 2025 προκηρύχθηκαν μετά την απόφαση του Συνταγματικού Δικαστηρίου στις 4 Απριλίου που καθαίρεσε τον Γιουν από το αξίωμα. Αργότερα, η κυβέρνηση ανακοίνωσε επίσημα τη διεξαγωγή εκλογών για τις 3 Ιουνίου τη δεύτερη φορά στην ιστορία της Νότιας Κορέας που διεξάγονται πρόωρες προεδρικές εκλογές.

Ο Λι, ο οποίος είχε χάσει οριακά τις εκλογές του 2022 από τον Γιουν, έθεσε ξανά υποψηφιότητα. Η συμμετοχή ανήλθε στο 79,38%, το υψηλότερο ποσοστό από τις εκλογές του 1997. Τα βασικά ζητήματα της προεκλογικής εκστρατείας περιελάμβαναν την κρίση στρατιωτικού νόμου του 2024, τις εσωκομματικές διαμάχες στο Κόμμα Λαϊκής Εξουσίας, την οικονομία, το κόστος στέγασης, την πολιτική πόλωση, τους δασμούς Τραμπ, την ισότητα των φύλων, την κρίση ακρίβειας και την γήρανση του πληθυσμού.

 Πλαίσιο 
Μετά την κήρυξη στρατιωτικού νόμου από τον τότε πρόεδρο Γιουν Σουκ Γέολ στις 3 Δεκεμβρίου 2024, η Εθνοσυνέλευση ψήφισε υπέρ της παραπομπής του στις 14 Δεκεμβρίου 2024, με 204 βουλευτές να ψηφίζουν υπέρ, από το σύνολο των 300 μελών της Συνέλευσης. Το Συνταγματικό Δικαστήριο της Κορέας επικύρωσε την παραπομπή στις 4 Απριλίου 2025, απομακρύνοντάς τον από το αξίωμα. Σύμφωνα με το σύνταγμα, πρέπει να διεξαχθούν προεδρικές εκλογές εντός 60 ημερών για να εκλεγεί ο διάδοχός του ως ο 14ος πρόεδρος της χώρας. Στις 8 Απριλίου ο ασκών καθήκοντα προέδρου Χαν Ντουκ-Σου προκήρυξε εκλογές για τις 3 Ιουνίου 2025.

Ο πρόεδρος της Νότιας Κορέας εκλέγεται μέσω ενός γύρου με πλειοψηφικό σύστημα. Οι πρόεδροι περιορίζονται σε μία μόνο πενταετή θητεία, χωρίς δυνατότητα επανεκλογής. Σε αντίθεση με τις τακτικά προγραμματισμένες προεδρικές εκλογές, σε πρόωρες εκλογές, ο νικητής αναλαμβάνει καθήκοντα μόλις ο πρόεδρος της Εθνικής Εκλογικής Επιτροπής πιστοποιήσει τα αποτελέσματα και χτυπήσει τρεις φορές το σφυρί, χωρίς την κανονική δίμηνη μεταβατική περίοδο.

 Ψηφοφορία 
Η ψηφοφορία για τους εκλογείς του εξωτερικού ξεκίνησε στις 19 Μαΐου, με περισσότερους από 258.000 Νοτιοκορεάτες υπηκόους να έχουν δικαίωμα ψήφου σε 223 εκλογικά κέντρα σε 118 χώρες έως τις 25 Μαΐου. Η συμμετοχή υπολογίστηκε στο 79,5%, το υψηλότερο ποσοστό από την εισαγωγή της επιστολικής ψήφου στη Νότια Κορέα το 2012.

200px|thumb|Εσωτερικό παραβάν ψηφοφορίας που χρησιμοποιήθηκε στις εκλογές αυτές.

Η πρόωρη ψηφοφορία στη Νότια Κορέα διεξήχθη στις 29 και 30 Μαΐου, με ποσοστό συμμετοχής 34,74%. Στις 29 Μαΐου μια συμβασιούχος υπάλληλος της Εθνικής Εκλογικής Επιτροπής συνελήφθη στην Γκάνγκναμ και απολύθηκε αφού φέρεται να ψήφισε για λογαριασμό του συζύγου της και στη συνέχεια ψήφισε και η ίδια. Ο πρόεδρος της Επιτροπής Ρο Τάε-ακ και ο γενικός γραμματέας Κιμ Γιονγκ-μπιν ζήτησαν συγγνώμη εν μέσω κριτικής για περιστατικά κακής διαχείρισης της διαδικασίας της πρόωρης ψηφοφορίας, συμπεριλαμβανομένης της διπλοψηφίας και της απομάκρυνσης ψηφοδελτίων εκτός των εκλογικών κέντρων από ψηφοφόρους που περίμεναν ακόμα στη σειρά. Ο Ρο κατηγόρησε επίσης μια οργάνωση πολιτών που προέβαλε ισχυρισμούς για εκλογική απάτη, ότι παρεμπόδισε συστηματικά τη διεξαγωγή της ψηφοφορίας, αναφέροντας πως τραυματίστηκαν μέλη της Επιτροπής και ότι σημειώθηκε διάρρηξη στο γραφείο ενός εκλογικού παρατηρητηρίου.

 Αποτελέσματα 
+Εθνικά αποτελέσματα. Υποψήφιοι Κόμματα Ψήφοι %  Λι Τζάε-μιουνγκ Δημοκρατικό Κόμμα 49,42  Κιμ Μουν σου Εξουσία στο Λαό 41,15  Λι Τζουν-σοκ Κόμμα Μεταρρύθμισης 8,34  Κουόν Γιονγκ-γκούκ Κόμμα Δικαιοσύνης  0,98  Σονγκ Τζιν-χό  Ανεξάρτητος 0,10 Έγκυρα ψηφοδέλτια  99,27 Λευκά και άκυρα ψηφοδέλτια  0,73 Σύνολο  100 Αποχή  20,62 Εγγεγραμμένοι / συμμετοχή  79,38

 Επακόλουθα 
Ο υποψήφιος του DPK Λι Τζάε-μιουνγκ εκφώνησε λόγο νίκης μετά την επιβεβαίωση της εκλογής του, δηλώνοντας ότι η νίκη ανήκει στον λαό και ευχαριστώντας τους ψηφοφόρους για την επίδειξη της δημοκρατικής τους βούλησης σε μια περίοδο πολιτικής αβεβαιότητας. Τόνισε: "Αυτή είναι μια νίκη για τον λαό και μια νίκη για τη δημοκρατία" και υποσχέθηκε να εκπληρώσει πιστά τις ευθύνες που του ανατέθηκαν. Ο Λι εξέφρασε τη δέσμευσή του να οικοδομήσει "ένα έθνος για τους απλούς πολίτες" και επιβεβαίωσε ότι η προεδρική εξουσία πρέπει να ασκείται όχι για προσωπικό όφελος αλλά αποκλειστικά για την ευημερία του λαού και το μέλλον της χώρας.

Μετά την ορκωμοσία του, ο Λι Τζάε-μιουνγκ εκφώνησε δήλωση με τίτλο "Μήνυμα προς τον Λαό μετά τον Όρκο Καθήκοντος" στις 4 Ιουνίου 2025. Υποσχέθηκε να γίνει "πρόεδρος για όλους, αγκαλιάζοντας και υπηρετώντας όλους τους πολίτες ανεξαρτήτως του ποιον υποστήριξαν" και δεσμεύτηκε να αποκαταστήσει τον διάλογο, τον συμβιβασμό και μια πολιτική συνύπαρξης και εθνικής ενότητας.

Ο υποψήφιος του PPP Κιμ Μουν-σου εκφώνησε λόγο παραδοχής ήττας τις πρώτες ώρες της 4ης Ιουνίου 2025, δηλώνοντας ότι "αποδέχεται ταπεινά την επιλογή του λαού" και συνεχάρη τον Λι Τζάε-μιουνγκ για τη νίκη του. Εξέφρασε ευγνωμοσύνη για τη δημόσια στήριξη καθ’ όλη τη διάρκεια της προεκλογικής εκστρατείας και ευχαρίστησε τα μέλη του κόμματος για την αφοσίωση και τις προσπάθειές τους. Ο Κιμ τόνισε ότι η Δημοκρατία της Κορέας προχωρούσε πάντα με τη δύναμη του λαού της, ανεξαρτήτως κρίσεων, και εξέφρασε την εκτίμησή του για τη δημοκρατική βούληση που επέδειξαν οι ψηφοφόροι σε μια πολιτικά ταραχώδη περίοδο.

Η ήττα του Κιμ προκάλεσε άμεσες εκκλήσεις για μεταρρυθμίσεις εντός του PPP. Ο πρώην ηγέτης του κόμματος Χαν Ντονγκ-χουν υποστήριξε ότι οι ψηφοφόροι έδωσαν "μια σαφή εντολή αποπομπής ενάντια στον παράνομο στρατιωτικό νόμο και την ξεπερασμένη πολιτική που τον υπερασπίστηκε". Η βουλεύτρια Χαν Τζι-α ζήτησε να παραιτηθεί αμέσως ολόκληρη η ηγεσία για την αποκατάσταση της εμπιστοσύνης του κοινού. Ο επικεφαλής της κοινοβουλευτικής ομάδας Κουόν Σονγκ-ντονγκ αντέτεινε ότι το κόμμα πρέπει πρώτα να "αποκαταστήσει την αίσθηση κοινότητας και να βάλει τέλος στις εσωτερικές διαμάχες" ώστε να αντιμετωπίσει το πλέον κυβερνών Δημοκρατικό Κόμμα. Στις 5 Ιουνίου ο Κουόν Σονγκ-ντονγκ παραιτήθηκε από την ηγεσία της κοινοβουλευτικής ομάδας του PPP, αναλαμβάνοντας την ευθύνη για το εκλογικό αποτέλεσμα.

Ο Λι Τζουν-σεοκ, ο οποίος είχε θέσει ως στόχο να ξεπεράσει το 10% ή και 15% για να εξασφαλίσει κρατική επιχορήγηση για το κόμμα, ανέλαβε την ευθύνη για την υποαπόδοση του Κόμματος Μεταρρύθμισης στις εκλογές. Ευχαρίστησε όλα τα μέλη και τους υποστηρικτές του κόμματος, δηλώνοντας ότι το νέο κόμμα απέκτησε πλέον εμπειρία τόσο σε βουλευτικές όσο και σε προεδρικές εκλογές. Τόνισε την ανάγκη διεξοδικής αξιολόγησης των δυνατών και αδύνατων σημείων του κόμματος και έθεσε ως στόχο περαιτέρω πρόοδο στις επερχόμενες τοπικές εκλογές σε έναν χρόνο. Εξέφρασε επίσης τον σεβασμό του προς τον εκλεγέντα πρόεδρο Λι Τζάε-μιουνγκ και κάλεσε τη νέα κυβέρνηση να δώσει προτεραιότητα στην εθνική ενότητα και να αντιμετωπίσει τις παρούσες οικονομικές προκλήσεις με ακρίβεια και προσεκτική κρίση. Ο Λι επανέλαβε ότι το Κόμμα Μεταρρύθμισης θα συνεχίσει να λειτουργεί ως εποικοδομητική αντιπολίτευση και να ασκεί έλεγχο στη διοίκηση.

Σε δήλωσή του στο Yonhap News Agency μετά τις εκλογές, ένας ανώνυμος αξιωματούχος του Λευκού Οίκου ανέφερε: "Αν και η Νότια Κορέα είχε ελεύθερες και δίκαιες εκλογές, οι Ηνωμένες Πολιτείες παραμένουν ανήσυχες και αντίθετες στην κινεζική παρέμβαση και επιρροή στις δημοκρατίες ανά τον κόσμο."

 Παραπομπές 

2025
Νοτια Κορεα